Suomalainen taksiala varautuu historiansa hurjimpaan mylläkkään.

Sunnuntai 1. heinäkuuta 2018 on päivä, jonka suomalaiset taksiyrittäjät muistavat vielä pitkään.

Silloin käännetään täkäläinen taksiliikenne uuteen asentoon. Kilpailu avataan, hintakatto poistetaan, kuljettajien pääsyvaatimuksista luovutaan, autojen päivystys- ja asemapaikkavelvoitteet puretaan.

Voi olla, että moni taksia käyttävä asiakaskin muistaa tuon päivän pitkään.

Kun taksiliikenne vapautetaan, kuluttaja joutuu hyväksymään, että kyytien hinnoissa voi olla hyvinkin isoja eroja.

Samalla hänen on nieltävä sekin tosiasia, että taksin odotusaika voi venyä merkittävästi. Pahimmassa tapauksessa autoa ei ole saatavilla ollenkaan.

Suomen Taksiliiton toimitusjohtaja Timo Koskinen myöntää, että alan pelikenttä muuttuu heinäkuussa ratkaisevasti.

– Muutos on niin taksiliikenteen kuin kuluttajienkin kulmasta erittäin suuri. Muutosta voi pitää aina mahdollisuutena, mutta tässä uhkansakin. Avoimia kysymyksiä on paljon, ja niihin vastaamiseen on kovin vähän aikaa, Koskinen sanoo.

Koskinen arvelee, että kilpailun vapauduttua Suomen nykyinen, vajaan 10 000 taksiauton kanta voi tilapäisesti lisääntyä.

– Mutta voi myös käydä niin, että jotkut yrittäjät siirtyvät nykyisiltä toimipaikoiltaan muualle tai lopettavat kokonaan. Silloin Suomeen syntyy alueita, joissa takseja ei ole tarjolla enää ollenkaan.

Nykyään taksiluvat myönnetään kuntakohtaisesti. Kyseisestä kunnasta taksin on pääsääntöisesti lähdettävä, ja sinne sen on myös palattava.

” Silloin Suomeen syntyy alueita, joissa takseja ei ole tarjolla enää ollenkaan.

Jatkossa autolle pitää vain määritellä pääasiallinen toimialue. Sen jälkeen kuljettaja voi toimia väliaikaisesti siellä missä hän katsoo olevan eniten kysyntää.

Yksi isoimmista muutoksista on Koskisen mukaan se, että taksien päivystysvelvollisuus poistuu.

– Nykyään taksiyrittäjät jakavat päivystysvuorot keskenään niin, että jokaisessa kunnassa on autoja koko ajan tarjolla. Nyt se käytäntö loppuu. Se tarkoittaa, että asiakkaan on opittava ennakoimaan kuljetustarpeensa ja sopia kyydeistä etukäteen.

Muutenkin kuluttajan pitää pysytellä Koskisen mukaan kanssa valppaana.

– Valveutunut kuluttaja tulee uudenkin järjestelmän kanssa toimeen. Hänen vain on varauduttava tuleviin matkoihinsa entistä paremmin, ja hänen on tiedettävä, millaista palvelua hän on ostamassa.

Taksikyytien tulevista hinnoista Koskinen sanoo, että uudessakin systeemissä maksuperusteet on ilmoitettava kuluttajalle. Siis vaikka hinnat voivatkin vaihdella, asiakkaan on saatava tietää, millaisella kaavalla ne lasketaan.

Trafi on jo esittänyt, miten hinnoittelun perusteet olisi tarkoitus asiakkaalle kertoa. Esitystä koskeva lausuntokierros päättyy tämän viikon perjantaina.